3 Eenvoudige maniere waarop werkende ouers hulle loopbane en gesinne gelyktydig kan verbeter - Jou Gesin | Solidariteit WêreldJou Gesin | Solidariteit Wêreld
Tuis › Artikels › 3 Eenvoudige maniere waarop werkende ouers hulle loopbane en gesinne gelyktydig kan verbeter
3 Eenvoudige maniere waarop werkende ouers hulle loopbane en gesinne gelyktydig kan verbeter
Indien jy 'n werkende ouer is, is die kanse goed dat jou taaklys 'n nimmereindige glibberige pad vol verantwoordelikhede is. Sedert jy 'n ouer geword het, probeer jy verskeie strategieë om by te bly met die immer versnellende pas wat al hoe intenser word. Nogtans lyk dit asof jy net nie die spits van daardie berg wat al hoe hoër word, kan bereik nie.
Werkende ouers sê hulle voel gestres, moeg, gejaagd en ontbreek aan gehaltetyd met hulle kinders, vriende, gades of stokperdjies, volgens 'n nuwe opname van die Pew Navorsingsentrum.
Die probleem is nie jou organisatoriese stelsel of werk-etiek nie – dit is hoe die menslike brein bedraad is, sê Daisy Wademan Dowling, stigter en HUB van Workparent, 'n raadgewende firma wat oplossings en opleiding aan werkende ouers verskaf en aan die organisasies wat hulle in diens neem.
"Dit is normaal om oorweldig te voel met soveel om te doen en so baie eise wat aan jou gestel word. Maar hier is die goeie nuus: daar is eenvoudige en effektiewe tegnieke om die gevoel te tem dat jy deur verpligtinge verswelg word, dinge wat enige werkende ouer kan doen, van vandag af, om meer bevoeg, kalm en in beheer te voel.
Hier volg drie van die kragtigste tegnieke:
Definieer wat dit is waarheen jy werk …
Die meeste werkende ouers fokus daarop om bloot net deur die dag te kom, wat – laat ons maar eerlik wees – ontmoedigend is. Oor die jare van 'n werkende ouer te wees, sal om voortdurend te voel 'Ek moet vandag 'n miljoen dinge doen', 'n sentiment van ontmagtiging en uitputting laat akkumuleer.
Deur die langtermyn-, positiewe uitkoms van jou werkende ouerskap te identifiseer – deur 'n spesifieke prentjie van toekomstige sukses vas te stel – kan jy ewewig herstel, sê Dowling. Om te weet jou doelwit is byvoorbeeld om te dien as hoof van jou afdeling by die werk terwyl jy jou kinders grootmaak om gesonde, finansieel onafhanklike volwassenes te wees, voorsien 'n sin van selfgelding, selfvertroue en motivering.
… Investeer dan jou tyd dienooreenkomstig
Werkende ouers wat 'n duidelike prentjie het van wat dit is waarheen hulle werk, is meer in staat om verpligtinge wat nie belyn is nie, van hulle kalenders te verwyder, en meer tyd en energie te bestee aan die dinge wat saak maak en wat ware bevrediging verskaf, verduidelik Dowling.
"Indien jou doelwit is om 'n vennoot in jou firma te word, om as 'n leier in jou plaaslike professionele gemeenskap bekend te staan en om jou kinders op te voed om goed-aangepaste volwassenes te wees wat verbind bly aan hulle godsdienstige erfenis, dan is dit belangrik om by die werk die ekstra myl te loop, werkkonferensies in jou stad by te woon, en jou kinders Sondagskool toe te neem. Maar om jou firma by internasionale konferensie te verteenwoordig en elke liewe rugbywedstryd by te woon, is nie, want hulle is nie in lyn met jou doelwit nie."
Hou 'n 'afgehandel'-lys langs jou 'moet doen'-lys
Onvoltooide take is 'n marteling: hulle neem al ons verstandelike ruimte op en skep enorme emosionele geraas en spanning, sê Dowling. "Wanneer ons nie afsluiting het nie, raak ons beangs. En vir elke werkende ouer, met al die oop items tuis en by die werk, is dit 'n klomp angs. Jou 'moet doen'-lys is nodig, maar ongeag in watter vorm dit is, sal dit nie help om hierdie stres te verlig nie, inteendeel, dit wakker dit net aan."
Die effektiewe oplossing is om 'n kort, informele lys te hou van afgehandelde items, van die werk sowel as tuis. Skryf hierdie jaar se voltooide projekte, probleme opgelos en jou oorwinnings neer – wat ook al 'oorwinning' vir jou beteken.
Werkende ouerskap is 'n uitdaging wat bestuur word, nie opgelos word nie. Dit is moeilik, dit is lank, en die kwessies, buiten om kompleks en immerveranderend te wees, kom op veelvuldige fronte voor. Maar met 'n paar praktiese, tydbesparende strategieë deeglik onder die knie, sal jy nie alleen daarin slaag om hierdie uitdaging te hanteer nie, jy sal ook meer bekwaam en vertroud in jou professionele sowel as jou huislike lewe voel.